18. ΝΟΜΟΘΕΤ. ΔΙΑΤΑΓΜΑ υπ’ αριθ. 684 της 21/29 Σεπτ. 1970 (ΦΕΚ Α΄ 201) Περί στεγαστικής προστασίας πολεμιστών Ελλήνων εκ Ρουμανίας. Άρθρ.1.-1.Δικαίωμα εργατικής κατοικίας εκ του Οργανισμού Εργατικής Κατοικίας (Ο.Ε.Κ.) κατά τας διατάξεις του παρόντος, έχουν: α)Οι Έλληνες υπήκοοι ή ομογενείς εκ Ρουμανίας, πρόσφυγες εν τη εννοία του άρθρ. 1 της από 27.7.1951 πολυμερούς συμβάσεως «περί της νομικής καταστάσεως των προσφύγων», κυρωθείσης δια του Ν.Δ. 3989/1959, υπό τους κάτωθι όρους: αα)ότι υπηρέτησαν κατά τον Ελληνοϊταλικόν ή Ελληνογερμανικόν πόλεμον (28.10.40-31.5.41) ή εις Μ. Ανατολήν (1.6.41-31.10.44) ή κατά το Δεκεμβριανόν κίνημα και τον κομμουνιστοσυμμοριακόν αγώνα (1.12.44-31.10.49), είτε εις τας τακτικάς μονάδας των Ενόπλων Δυνάμεων, ή των Σωμάτων Ασφαλείας της Χώρας είτε εις τας κατά τα άρθρ. 2, 3 και 4 του Ν.Δ. 179/1969 «περί Εθνικής Αντιστάσεως» εθνικάς ομάδας και οργανώσεις, υπό οιανδήποτε των κατά τα άρθρ. 5, 6, 7, 8, και 9 του ως άνω Ν.Δ/τος ιδιοτήτων. ββ)ότι κέκτηνται τας υπό του Ν.Δ. 2963/54 «περί ιδρύσεως Αυτονόμου Οργανισμού Εργατικής Κατοικίας» και των κατ’ εξουσιοδότησιν τούτου εκδοθέντων Κανονισμών, χρονικάς και λοιπάς προϋποθέσεις συμμετοχής εις κληρώσεις εκ του Ο.Ε.Κ. εργατικών κατοικιών. γγ)ότι είναι μονίμως εγκατεστημένοι εν Ελλάδι κατά τον χρόνον δημοσιεύσεως του παρόντος και επί μίαν δεκαπενταετίαν τουλάχιστον. β)Εν περιπτώσει θανάτου, προσώπου τινός, εκ των εν εδαφ. α΄ της παρούσης παραγράφου οριζομένων, δι’ ο συνέτρεχον κατά τον χρόνον του θανάτου του πάσαι αι εν αυτή οριζόμεναι προϋποθέσεις και όροι πλην του υπό στοιχ. γγ΄ τοιούτου: αα)η χήρα ββ)ελλείψει χήρας, τα ανήλικα τέκνα και αι άγαμοι θυγατέρες ανεξαρτήτως ηλικίας, νοουμένων απάντων, δια την εφαρμογήν του παρόντος, ως μιας οικογενείας (μονάδος) δικαιουμένης μιας κατοικίας. Δια τα, περί ων η παρούσα υπό στοιχ. β΄ διάταξις, πρόσωπα απαιτείται και η προϋπόθεσις της μονίμου εγκαταστάσεώς των εν Ελλάδι, κατά τον χρόνον δημοσιεύσεως του παρόντος. 2.Εκ των πρώτων, μετά την δημοσίευσιν του παρόντος, προς διανομήν υπό του Ο.Ε.Κ. εργατικών κατοικιών αφαιρείται ο αναγκαίος αριθμός κατοικιών δια την απ’ ευθείας παραχώρησίν των εις τους κατά τας διατάξεις του παρόντος άρθρου, δικαιούχους, τους διαμένοντας εν τη οικεία περιφερεία, ο ούτως αφαιρούμενος αριθμός κατοικιών δεν δύναται πάντως να υπερβή ποσοστόν 30% του συνόλου των πρώτων προς διανομήν κατοικιών. 3.Εάν το κατά την προηγουμένην παράγραφον αριθμός διαθετέων απ’ ευθείας κατοικιών, ο αντιπροσωπεύων ποσοστόν 30% του συνόλου των πρώτων προς διανομήν κατοικιών, είναι μικρότερος του αριθμού των δικαιούχων, αι κατοικίαι διανέμονται δια κληρώσεως εκ πίνακος περιλαμβάνοντος άπαντας τους δικαιούχους. 4.Εις τους μη κληρωθέντας, κατά την προηγουμένην παράγραφον, παρέχεται εργατική κατοικία, βάσει των διατάξεων του παρόντος, εκ της δευτέρας, μετά την δημοσίευσιν του παρόντος, ομάδος προς διανομήν κατοικιών, εφαρμοζομένων αναλόγως των διατάξεων της παρ. 2 του παρόντος άρθρου. Άρθρ.2.-Αι διατάξεις του Ν.Δ. 2963/54, ως ετροποποιήθησαν και συνεπληρώθησαν μεταγενεστέρως και των εις εκτέλεσιν τούτου εκδοθέντων κανονισμών, αι αφορώσαι εις την διαδικασίαν, τους όρους κ.λ.π. της παραχωρήσεως εις έκαστον δικαιούχον, κατόπιν κληρώσεως, εργατικής κατοικίας, εφαρμόζονται αναλόγως και προκειμένου περί παραχωρήσεως κατά τας διατάξεις του παρόντος. Άρθρ.3.-Δι’ αποφάσεως του Υπουργού Εργασίας, εκδιδομένης μετά γνώμην του Διοικητικού Συμβουλίου του Ο.Ε.Κ., θέλει καθορισθή πάσα λεπτομέρεια αναγκαία δια την εφαρμογήν του παρόντος. 